ജോവാൻ ബാരി എന്ന നടിയുമായി ചാപ്ലിനുണ്ടായിരുന്ന ഹ്രസ്വമായ ഒരു ബന്ധം ഇദ്ദേഹത്തിന്റെ ധാരാളം സമയം നിയമനടപടികളിലൂടെ നഷ്ടമാകുന്നതിന് വഴിവച്ചു. ഇദ്ദേഹത്തിനെതിരായ ധാരാളം വാർത്തകൾ വരുന്നതിനും ഇത് കാരണമായി. 1941 മേയ് മാസത്തിൽ ചാപ്ലിൻ ബാരിയുമായി തന്റെ സ്റ്റുഡിയോയുടെപേരിൽ ഒരു കരാറിലേർപ്പെട്ടു. ഇവർ തമ്മിലുള്ള ബന്ധവും ഈ സമയത്താണ് തുടങ്ങിയത്. ഒരു വർഷത്തിനു ശേഷം ഈ കരാർ റദ്ദാക്കപ്പെട്ടു. പക്ഷേ ഇവർ തമ്മിലുള്ള ബന്ധം അവസാനിച്ചോ എന്നത് വ്യക്തമല്ല. 1942 ഡിസംബറിൽ ബാരി രണ്ടുതവണ ചാപ്ലിന്റെ ബെവർലി ഹിൽസിലെ വീട്ടിൽ അതിക്രമിച്ചുകയറി. 1943 ജനുവരി 1-ന് ബാരിയെ വഴിയിൽ ലക്ഷ്യമില്ലാതെ നടന്നതിന് അറസ്റ്റ് ചെയ്തു. ബെവർലി ഹിൽസ് വിട്ടുപോകണമെന്നായിരുന്നു കോടതി ഉത്തരവ്. ബാരി ന്യൂ യോർക്കിലേയ്ക്ക് പോയെങ്കിലും ക്ഷണിക്കാതെ മേയ് മാസത്തിൽ ചാപ്ലിന്റെ വീട്ടിലേയ്ക്ക് തിരികെ വന്നു. താൻ ഗർഭിണിയാണെന്നും കുട്ടിയുടെ പിതാവ് ചാപ്ലിനാണെന്നാണ് തന്റെ വിശ്വാസമെന്നുമാണ് അവർ അവകാശപ്പെട്ടത്. ചാപ്ലിൻ പോലീസിനെ വിളിക്കുകയും കോടതി ഉത്തരവ് ലംഘിച്ചതിന് ബാരിയെ അറസ്റ്റ് ചെയ്യുകയും ചെയ്തു. താനാണ് പിതാവെന്ന അവകാശവാദം ചാപ്ലിൻ തള്ളിക്കളഞ്ഞു. ബാരി ഇക്കാര്യം പത്രക്കാരോട് പറയുകയും 1943 ജൂൺ 3-ന് ചാപ്ലിനെതിരേ കേസ് ഫയൽ ചെയ്യുകയും ചെയ്തു.

ബാരിയുടെ കുട്ടി ജനിക്കുന്നതുവരെ കേസുമായി മുന്നോട്ടുപോകേണ്ടതില്ല എന്ന് ചാപ്ലിനും ബാരിയും തീരുമാനിച്ചു. രക്തഗ്രൂപ്പ് പരിശോധനയിലൂടെ കുട്ടി ചാപ്ലിന്റേതാവാൻ സാദ്ധ്യതയുണ്ടോ എന്ന് പരീക്ഷിക്കുകയായിരുന്നു ലക്ഷ്യം. പക്ഷേ ബാരി കേസ് കൊടുത്തയുടൻ തന്നെ ഫെഡറൽ അധികൃതർ കേസിൽ താല്പര്യമെടുത്തു. 1944 ഫെബ്രുവരിയിൽ ചാപ്ലിനെതിരേ മൂന്ന് കേസുകൾ ചാർജ്ജ് ചെയ്യപ്പെട്ടു. മൂന്നെണ്ണം ബാരിയുടെ അറസ്റ്റ് നടക്കുന്നതിൽ നിന്ന് തടഞ്ഞതിനും ഒരെണ്ണം ലൈംഗികാവശ്യങ്ങൾക്കായി സ്ത്രീകളെ സംസ്ഥാനാതിർത്തി കടത്തുന്നതിനെതിരേയുമായിരുന്നു. കുറ്റവാളിയാണെന്ന് കണ്ടെത്തുകയാണെങ്കിൽ ചാപ്ലിന് 23 വർഷത്തെ തടവുശിക്ഷ ലഭിക്കാൻ സാദ്ധ്യതയുണ്ടായിരുന്നു. ആദ്യ മൂന്ന് കുറ്റാരോപണങ്ങളിൽ തെളിവില്ലാത്തതിനാൽ വിചാരണ നടന്നില്ല. പക്ഷേ നാലാമത്തെ കുറ്റാരോപണം സംബന്ധിച്ച കേസിലെ വിചാരണ 1944 മാർച്ച് ഇരുപത്തൊന്നിന് ആരംഭിച്ചു. ഏപ്രിൽ നാലിന് ചാപ്ലിൻ കുറ്റവിമുക്തനാക്കപ്പെട്ടു. 

ചാപ്ലിനെതിരേയുള്ള ഫെഡർ ഭരണകൂടത്തിന്റെ കുറ്റാരോപണം പരാജയപ്പെട്ടുവെങ്കിലും പിതൃത്വ കേസ് അപ്പോഴും തീർപ്പായിരുന്നില്ല. ബാരിയുടെയും ചാപ്ലിന്റെയും കുട്ടിയായ കരോൾ ആന്റെയും രക്തഗ്രൂപ്പുകൾ പരിശോധിച്ചതിൽ ചാപ്ലിൻ കുട്ടിയുടെ പിതാവല്ല എന്നാണ് തെളിഞ്ഞത്. എങ്കിലും ബാരി കോടതിയിൽ പോകാൻ തീരുമാനമെടുത്തു. 1944 ഡിസംബർ 19-ന് വിചാരണ തുറ്റങ്ങി. ആദ്യ വിചാരണയിൽ ജൂറി ചാപ്ലിനനുകൂലമായിരുന്നുവെങ്കിലും തീരുമാനമെടുക്കാനുള്ള ഭൂരിപക്ഷമില്ലായിരുന്നു. പുതിയ ജൂറിയുമായി പുതിയ വിചാരണ വേണമെന്ന് ബാരിയുടെ അഭിഭാഷകൻ ആവശ്യപ്പെട്ടു. 1945 ഏപ്രിൽ 12-ന് രണ്ടാമത്തെ വിചാരണ തുടങ്ങി. രക്തഗ്രൂപ്പ് പരിശോധന തെളിവായി സ്വീകരിക്കാൻ പാടില്ല എന്ന് രണ്ടാമത്തെ വിചാരണയിൽ നിഷ്കർഷിക്കപ്പെട്ടിരുന്നു. ഏപ്രിൽ 17-ന് ചാപ്ലിനാണ് അച്ഛനെന്ന് ജൂറി തീരുമാനിച്ചു. ആഴ്ച്ചയിൽ $75 വീതം കുട്ടിയുടെ ചിലവിനായി നൽകാൻ കോടതിവിധിയുണ്ടായി കാരോൾ ആൻ 21 വയസ്സ് തികയുന്നതുവരെ ഇത് തുടരണമായിരുന്നു. പുതിയ വിചാരണ നടത്താൻ പാടില്ല എന്നും തീരുമാനമുണ്ടായി. മാദ്ധ്യമങ്ങളിൽ ചാപ്ലിന് തീരെ അനുകൂലനിലപാടല്ല കാണപ്പെട്ടത്. 

പിതൃത്വ കേസ് ഫയൽ ചെയ്ത് രണ്ടാഴ്ച്ച കഴിഞ്ഞപ്പോൾ ചാപ്ലിൻ തന്റെ പുതിയ കണ്ടുപിടിത്തമായ ഊന ഓനീലിനെ വിവാഹം കഴിച്ചതായി വെളിപ്പെടുത്തപ്പെട്ടു. ഊനയ്ക്ക് 18 വയസ്സായിരുന്നു പ്രായം. അപ്പോൾ 54 വയസ്സുണ്ടായിരുന്ന ചാപ്ലിനെ ഊനയെ പരിചയപ്പെടുത്തിയത് ഒരു ഫിലിം ഏജന്റായിരുന്നു. ഏഴുമാസം മുൻപായിരുന്നു ഇത്. തന്റെ ആത്മകഥയിൽ ഊനയുമായി കണ്ടുമുട്ടിയതായിരുന്നു തന്റെ ജീവിതത്തിലെ ഏറ്റവും സന്തോഷകരമായ നിമിഷം എന്നായിരുന്നു വിവരിച്ചത്. യഥാർത്ഥ പ്രേമം താൻ കണ്ടെത്തിയതായും അദ്ദേഹം പ്രസ്താവിക്കുകയുണ്ടായി. ചാപ്ലിന്റെ മകൻ ചാൾസ് ജൂനിയർ വിവരിച്ചത് ഊന തന്റെ പിതാവിനെ ആരാധിച്ചിരുന്നു എന്നാണ്. ചാപ്ലിന്റെ മരണം വരെ ഇവർ വിവാഹിതരായി തുടർന്നു. 18 വർഷം കൊണ്ട് ഇവർക്ക് 8 കുട്ടികളുണ്ടായി.

"ദി ഗ്രേറ്റ് ഡിക്റ്റേറ്റർ"
ജോവാൻ ബാരി പിതൃത്വ കേസും ഊന ഓനീലും
ചാർളി ചാപ്ലിന്റെ മരണം
"ലൈംലൈറ്റും" പ്രവാസി ജീവിതവും